Source: http://onlinebardejov.com/reklama-ludoveho-pramena-zmizne/
Timestamp: 2017-08-20 15:21:40+00:00
Document Index: 494822

Matched Legal Cases: ['§ 30', '§ 42', '§ 43', '§ 42', '§ 43', '§ 27']

Reklama z Ľudového prameňa zmizne
nov 3, 2016, 6:36 PM
Uplynulý týždeň sme priniesli reportáž o nevhodnom umiestnení reklamných a propagačných materiálov na zábradlí pavilónu Ľudového prameňa v Bardejovských Kúpeľoch, ktorý je národnou kultúrnou pamiatkou.
Toto konanie podľa nášho názoru výraznou mierou poškodzuje tento objekt v srdci kúpeľov. O vyjadrenie k predmetnej záležitosti sme požiadali aj Krajský pamiatkový úrad v Prešove. Z vyjadrení KPÚ vyplýva, že reklama na pavilóne Ľudového prameňa bola umiestenená v rozpore s ustanoveniami pamiatkového zákona.
Vyjadrenie nám poskytla Ing. Eva Semanová, riaditeľka KPÚ v Prešove:
Pavilón „Ľudový prameň“ v Bardejovských Kúpeľoch je národnou kultúrnou pamiatkou (NKP) evidovanou v Ústrednom zozname pamiatkového fondu v registri nehnuteľných kultúrnych pamiatok pod č. 11 725/1 a vzťahujú sa naňho ustanovenia zákona č. 49/2002 Z. z. o ochrane pamiatkového fondu v znení neskorších zmien a doplnkov (pamiatkový zákon). Podľa pamiatkového zákona (§ 30 ods. 3) umiestniť reklamné, informačné, propagačné alebo technické zariadenie, ktoré nie je stavbou, na nehnuteľnej kultúrnej pamiatke alebo v pamiatkovom území možno len na základe rozhodnutia krajského pamiatkového úradu (t. z., že vlastník nemôže bez súhlasného povolenia príslušného krajského pamiatkového úradu umiestniť reklamu na národnej kultúrnej pamiatke alebo v pamiatkovom území).
Ďalej dodáva:
Podľa pamiatkového zákona sa priestupku (§ 42 ods. 1 písm. g) alebo iného správneho deliktu (§ 43 ods. 1) na úseku ochrany pamiatkového fondu dopustí ten, kto umiestni reklamu, reklamné, informačné, propagačné alebo akékoľvek technické zariadenie na nehnuteľnej kultúrnej pamiatke, v pamiatkovom území alebo v ochrannom pásme bez rozhodnutia alebo záväzného stanoviska krajského pamiatkového úradu. V súlade s ustanoveniami pamiatkového zákona môže krajský pamiatkový úrad uložiť fyzickej osobe (§ 42 ods. 2 a 3) a fyzickej osobe – podnikateľ alebo právnickej osobe (§ 43 ods. 2 a 3) pokutu.
Pavilón Hlavného a Lekárskeho prameňa s nežiadúcou reklamou.
Reklama nemala povolenie
Krajský pamiatkový úrad Prešov nevydal žiadne právoplatné rozhodnutie k umiestneniu dvoch predmetných banerov propagujúcich kultúrne akcie v Bardejovských Kúpeľoch. V budúcnosti tunajší úrad ani nebude súhlasiť s umiestnením reklamných zariadení na predmetnej pamiatke a to aj napriek tomu, že v ojedinelých prípadoch povoľujeme umiestnenie veľkoplošných reklamných zariadení na dobu určitú, ktoré, napr. ako v tomto prípade, propagujú kultúrne akcie. Pavilón „Ľudový prameň“ je nositeľ významných pamiatkových hodnôt. Chápeme, že jeho exponovaná poloha a dennodenný voľný prístup stoviek ľudí k prameňom je magnetom pre vizuálny smog, ale práve ten by veľmi rušivým a nevhodným spôsobom narušoval pohľady na jeho pamiatkové hodnoty.
Na základe Vášho upozornenia Krajský pamiatkový úrad Prešov písomnou výzvou vyzval vlastníka (Bardejovské Kúpele, a. s.) k odstráneniu dvoch propagačných veľkoplošných banerov a určil mu presnú lehotu na uskutočnenie tejto výzvy.
Na záver ešte dopĺňame, že pre kúpeľných hostí aj bežných návštevníkov je veľkým pozitívom, že sa v našich kúpeľoch uskutočňujú rôzne druhy podujatí. No treba zvážiť aj to, akou formou o nich informovať a neznehodnocovať tak naše kultúrne dedičstvo. Treba nájsť adekvátnu a dôstojnú formu prezentácie týchto podujatí, aby sa dostali k širokej verejnosti. Informovať návštevníkov kúpeľov i Bardejovčanov o realizovaných kultúrnych podujatiach umiestnením legálnych bodov na území Bardejovských Kúpeľov – na autobusovom nástupišti, pri budove kina, na kolonáde a vo vrchnej časti areálu kúpeľov. Potenciálni návštevníci podujatí si tak nájdu pozvánky vždy na jednom mieste.
Krajský pamiatkový úrad Prešov na území Bardejovských Kúpeľoch môže rozhodovať iba o umiestnení reklám na národných kultúrnych pamiatkach, resp. v ich bezprostrednom okolí (podľa § 27 ods. 2 pamiatkového zákona je bezprostredné okolie nehnuteľnej kultúrnej pamiatky priestor v okruhu desiatich metrov od nehnuteľnej kultúrnej pamiatky) a v Bardejovských Kúpeľoch evidujeme tieto NKP: plastika Alžbeta, pomník padlým z I. sv. vojny, kostol sv. Kríža, hotel Dukla, kúpeľný dom Alžbeta, kúpeľný dom Astória, kúpeľný dom Tahy dvor, liečebný dom Fontána (vily Lehner, Blumentfeld a Légia), vila Orol, vila Anna, Vila Zora, vila Diana, vila Károly, vila Carola, vila Yveta, vila Zelem, vila Karpatia, vila Ladislav, vila Jana, vila Rákóczi, dvojvila Miss Doleschall – Blanka a pavilón „Ľudový prameň“. Umiestnenie ostatných reklám nachádzajúcich sa v areáli Bardejovských Kúpeľov (aj reklamy na objekte nákupného strediska) schvaľuje (povoľuje) Mesto Bardejov.
Ste spokojný s rozhodnutím Krajského pamiatkového úradu?
Vtieravej reklame sa už nevyhol ani Ľudový prameň
Nočný Bardejov mení farbu zo žltej na bielu
Pod paľbou: Inštitúcie v Bardejove si mýlia použitie štátnej zástavy s vlajkou
Je osviežujúce, prírodné a dobrý parťák pivo – najobľúbenejší nápoj Slovákov má zajtra sviatok